《题成趣亭》
元代·倪道原

吴氏亭台水竹间，百年幽兴满松关。匏樽雪后移当径，石榻晴来卧看山。

昼日鸣鸡花下散，春风飞燕柳边还。扬雄五亩城西宅，草就玄经未得閒。

作者简介：安仁人，字太初。以明经就试，不第。工诗文，好游览山川，所至吟咏弗辍。后没于都下，朝廷贵重而葬之，题曰江南吟士之墓。有《太初集》。